RESOLUCIÓN do 31 de marzo de 2008 pola que se dispón a publicación do convenio de colaboración entre o ente público Portos de Galicia e a Dirección Xeral da Mariña Mercante, sobre a autorización para a instalación da capitanía marítima no porto de Burela.
PORTOS DE GALICIA — III. OUTRAS DISPOSICIÓNS — 22/04/2008

Con data do 17 de abril de 2007, o ente público Portos de Galicia e a Dirección Xeral da Mariña Mercante asinaron, logo da tramitación regulamentaria, un convenio de colaboración sobre autorización para a instalación da Capitanía Marítima no porto de Burela. De acordo co artigo 8.2º da Lei 30/1992, do 26 de novembro, de réxime xurídico das administracións públicas e do procedemento administrativo común, procede a súa publicación no Diario Oficial de Galicia.
Santiago de Compostela, 31 de marzo de 2008.
Jacinto Parga Fernández
Presidente do ente público Portos de Galicia.
ANEXO
Convenio entre o ente público Portos de Galicia e a Dirección Xeral da Mariña Mercante, sobre a autorización para a instalación da capitanía marítima no porto de Burela
Reunidos
Dunha parte Vicente Irisarri Castro, en calidade de presidente do ente público Portos de Galicia, actuando en nome e representación da citada entidade de dereito público.
E da outra Felipe Martínez Martínez, en calidade de director xeral da Mariña Mercante, no exercicio das funcións que lle confiren as disposicións normativas vixentes e en particular a Lei 27/1992, do 24 de novembro, de portos do Estado e da mariña mercante, modificada pola Lei 62/1997.
Os intervenientes, que actúan en razón dos seus respectivos cargos, recoñécense, mutua e reciprocamente, a capacidade legal necesaria para a formalización deste convenio e, para tal efecto,
Expoñen
Primeiro.-Que a Dirección Xeral da Mariña Mercante, en cumprimento do establecido no artigo 88 da Lei 27/1992, do 24 de novembro, modificada pola Lei 62/1997, de portos do Estado e da mariña mercante e no Real decreto 1246/1995, do 14 de xullo, polo que se regula a constitución e creación das capitanías marítimas, programou para o presente exercicio a construción do edificio sede da capitanía marítima de Burela.
Segundo.-Que a Dirección Xeral da Mariña Mercante, con obxecto de levar a cabo a construción do citado edificio, no seu escrito do 7 de novembro de 2005 solicitou ao ente público Portos de Galicia a autorización para a instalación da Capitanía Marítima nunha superficie suficiente para tal fin.
Terceiro.-Que o presente convenio se enmarca no disposto nos artigos 6 e 8 e a disposición adicional décimo terceira (e na súa redacción dada pola Lei 4/1999, do 13 de xaneiro) da Lei 30/1992, do 26 de novembro, de réxime xurídico das administracións públicas e do procedemento administrativo común, así como no acordo do Consello de Ministros do 2 de marzo de 1990, sobre convenios de colaboración entre a Administración do Estado e as comunidades autónomas.
Cuarto.-Que ambas as partes fixan o seu interese e capacidade para subscribir o presente convenio, fixando as seguintes cláusulas ou
Estipulacións
Primeira.-Os terreos deste convenio forman parte do dominio público marítimo-terrestre e, por tanto, de dominio público estatal, correspondendo a súa xestión á Comunidade Autónoma de Galicia.
Segunda.-O ente público Portos de Galicia autorizará a instalación da capitanía marítima nunha parcela de 1.410 metros cadrados, situada na zona de servizo do porto, sinalada no plano que se xunta.
Terceira.-A autorización do ente público Portos de Galicia para a instalación da capitanía marítima efectuarase de forma indefinida, sen mediar canon ou contraprestación económica.
Cuarta.-A Dirección Xeral da Mariña Mercante remitirá ao ente público Portos de Galicia, para o seu coñecemento e aprobación, o correspondente proxecto de construción do edificio mencionado, que será executado con cargo aos seus propios orzamentos. Na redacción do proxecto deberase considerar a urbanización dos terreos non edificados, valorando a súa integración co contorno e recollendo os símbolos actualmente situados na parcela, á vez que deberá definir os aparcadoiros necesarios para o seu persoal, respectando e mantendo os actuais destinados aos locais de pescadores.
Quinta.-Portos de Galicia, con carácter previo á execución das obras, deberá aprobar o correspondente proxecto, para o que poderá solicitar os informes, de ser o caso, que estime necesarios, podendo indicar a introdución de condicións e/ou modificacións que coide oportunas co fin de facelo compatible coa normal explotación portuaria e para a integración estética no conxunto do porto. No caso de non chegar a aprobarse o proxecto construtivo por Portos de Galicia, o dito convenio considerarase extinguido. Así mesmo, a Dirección Xeral da Mariña Mercante convocará a un técnico do ente público Portos de Galicia ao acto formal de implantación das obras, subscribíndose unha acta en que se definirá de forma exacta a extensión e os límites da parcela que se vaia ocupar, co fin de que este poida realizar un control sobre o seu desenvolvemento.
Sexta.-O ente público Portos de Galicia comprométese a autorizar o inicio das obras e a facilitar cantos permisos sexan necesarios para a súa realización, sendo por conta da Dirección Xeral da Mariña Mercante todo gasto que por calquera circunstancia se produza, tanto nas obras do edificio como no uso posterior dos locais correspondentes á Capitanía Marítima, incluíndo de forma expresa e non excluínte, todos os tributos, impostos e consumos que proporcionalmente e legalmente se lle imputen. A Dirección Xeral da Mariña Mercante farase cargo das avarías e estragos que a construción do edificio puidera producir ou ocasionar no dominio público portuario.
Sétima.-Unha vez aprobado o proxecto de construción do edificio polo ente público Portos de Galicia, calquera alteración posterior requirirá unha nova autorización previa e expresa.
Oitava.-Terminadas as obras, a Dirección Xeral da Mariña Mercante convocará os servizos técnicos competentes do ente público Portos de Galicia ao acto formal de recepción destas, subscribíndose a correspondente acta.
Novena.-A Capitanía Marítima deberá utilizar a superficie a que se refire este convenio para o cumprimento dos fins que xustifican a autorización.
Décima.-O ente público Portos de Galicia conservará as súas facultades de policía e control de persoas e cousas na zona portuaria, podendo, se se estima necesario, establecer coa Dirección Xeral da Mariña Mercante os mecanismos necesarios para a coordinación de intereses mutuos.
Décimo primeira.-A Dirección Xeral da Mariña Mercante comprométese a que a construción do edificio garantirá as servidumes de circulación, accesos, mantemento de infraestruturas e demais usos portuarios que se puidesen producir nas zonas obxecto da autorización, obtendo así mesmo todas as licenzas, permisos e autorizacións que sexan legalmente exixibles. Así mesmo comprométese a cumprir coa normativa ambiental vixente, así como as normas ambientais dispostas por Portos de Galicia ou que se establezan no futuro como consecuencia da política de xestión ambiental do ente público.
Décimo segunda.-Os asinantes deste convenio comprométense a colaborar en todo momento, de acordo cos principios de boa fe, confianza lexítima e lealdade institucional para asegurar a correcta execución do pactado.
Décimo terceira.-Este convenio ten natureza administrativa, polo que todas as dúbidas e discrepancias que poidan xurdir na interpretación e aplicación do convenio corresponden á xurisdición contencioso-administrativa.
Decimo cuarta.-Hai unha submisión expresa por ambas as partes á competencia dos xulgados e tribunais da Comunidade Autónoma de Galicia.
E, para que así conste para os efectos oportunos, en proba de conformidade, as partes asinan o presente documento, por triplicado exemplar e para un único efecto e teor, no lugar e data que aquí se indica.
Burela, 17 de abril de 2007.
Felipe Martínez Martínez	Vicente Irisarri Castro
Director xeral da Mariña	Presidente de Portos de Galicia
Mercante